Nach dem mal sprach die frau mit sitten:
»durch euer lieb wil ich euch bitten
um euren edlen falken gut,
nach dem mein sun sich senen tut
totkrank, wo ir im den tut geben,
errettet ir sein junges leben.«
Her Fridrich war mit angst beseßen:
»den falken«, sprach er, »han wir geßen;
die allerliebst mein liebstes aß.«
die frau sich des verwundern was.
er zeiget ir des falken gfider.
schieden sich beide traurig wider.
Nach drei tagen ir sune starb.
her Fridrich um die frauen warb;
sie erkennet sein lieb und treue,
het seiner armut kein abscheue,
weil er war tugenthaft und frum.
zu eim gemahel sie in num.
drum ift nit alle lieb verloren;
lieb hat oft lieb durch lieb geboren.